Jhesus Maria. Mynen willygen denst touoren in dem ik gudes formach. Werdyge here meisster Schele, gude frunt. Ik weit juw sunderges nicht to scriwende, man ik hebbe juwe sand na dem Hollem awer winter iiij brewe, de fan Rome kamen seind dyssen winter, alle an Clawes Bogen forscrewen, den laten bref vtsant iij dage na pasken. Ik holde it was de bref vp de profosteie etc. Jtem fort moge gy weten, ik hebbe entfangen to Lubek to juwen beissten fan Hermen Luchtinge j(c) [mark] lubisch; jtem hir vp hebbe ik awer screwen to Rome in de wesselbank to juwen beissten an meister Johan Petersen l dokaten iij dage na pasken; dar hadde ik em to forne awer screwen xxiiij dokaten juw sake to besturende; ik hape it sy juw to willen. Jtem ik hebbe brewe fan juw entfangen vp sunt Jurgens dach, screwen to Abo vp sunt Luceyen; de fortsant [ik] dor de bank na Rome an Johan Petersen vnfortowet, etc. Jtem gy mogen weten dat her Goslof (!) Trolle is karen for alse beisschop to Vpsal, vnse here Got gewe to seleicheit der selen; vnde de brewe vnde baden seind alle to Rome vpp dyssen dach. Wen he myt lewe dale kwemt, so holde ik Johan Petersen kwemt myt em dale, so heft he gude selschop. He sal j gut man werden. Fort moge gy weten, de konynk to Dennemarken sal byslapen xiiij dage na sunte Johans dage. Noch hartich Karle to Brabant sal hebben dat Franken in Frankrijken, Got gewe alle to guden frede, amen. Jtem scrywet my to eft gy ok me[r] dachkkopper willen hebben, vnde Clawes Boge heft my nicht sant fan juwer wegen. Hir willet to denken myt dem beissten ik mijne betalinge kryge. Hir mede ik juw Gade befele to synen denste myt allen guden frunden, vnde seigget meisster Kort Fylippy fele guder nach[t] vnde mynen denst. Ik screif juw in den winter, botter, tran, grauwark is hir gude ware to Lubek. Gescrewen to Lubek wiij dage na sunte Fylyppy vnde Jacoby anno xvCxv. Hermen Bremer, borger to Lubek. Adress: Dem werdygen vnde achtbaren heren meisster Pagel Schelen, domprawest to Abo, mynen besunderge gunstige heren vnde frunde.